CELEX: 52021PC0441
Language: et
Date: 2021-08-09
Title: Ettepanek: NÕUKOGU RAKENDUSOTSUS, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

EUROOPA KOMISJON
            Brüssel,9.8.2021
            COM(2021) 441 final
            2021/0252(NLE)
            Ettepanek:
            NÕUKOGU RAKENDUSOTSUS, 
            millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
               
         
         
            
               SELETUSKIRI
            
            
               Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumise korda või hoida ära teatavat liiki maksudest kõrvalehoidumist või maksustamise vältimist.
            
            
               Kirjas, mille komisjon registreeris 1. märtsil 2021, taotles Poola luba jätkata kuni 31. detsembrini 2024 sellise erandi kohaldamist, millega antakse käibemaksuvabastus maksukohustuslastele, kelle aastakäive riigi vääringus ei ületa 40 000 eurot.
            
            
               Käibemaksudirektiivi artikli 395 lõike 2 kohaselt teavitas komisjon Poola taotlusest teisi liikmesriike 25. märtsi 2021. aasta kirjaga ja Küprost 26. märtsi 2021. aasta kirjaga. Komisjon teatas 29. märtsi 2021. aasta kirjas Poolale, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate suhtes erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab, et maksukohustuslane ei pea oma tarnete eest käibemaksu võtma ning järelikult ei saa ta käibemaksu sisenditelt maha arvata.
               
               
                  Käibemaksudirektiivi artikli 287 kohaselt võivad liikmesriigid, kes ühinesid pärast 1. jaanuari 1978, kohaldada maksuvabastust maksukohustuslaste suhtes, kelle aastakäive riigi vääringus nende ühinemiskuupäeval kehtinud vahetuskursi kohaselt arvutatult ei ületa kõnealuses sättes nimetatud summasid.
               
               
                  Vastavalt käibemaksudirektiivi artikli 287 punktile 14 võib Poola anda käibemaksuvabastust maksukohustuslastele, kelle aastakäive riigi vääringus ei ületa 10 000 eurot.
               
               
                  Nõukogu otsuse 2009/790/EÜ
                     2
                   kohaselt lubati Poolal kuni 31. detsembrini 2012 kohaldada käibemaksuvabastust maksukohustuslaste suhtes, kelle aastakäive riigi vääringus ühinemiskuupäeval kehtinud vahetuskursi kohaselt arvutatult ei ületanud 30 000 eurot. Poola võttis selle meetme oma maksuõiguses kasutusele kahes etapis: alates 1. jaanuarist 2010 suurendati maksuvabastuse künnist 100 000 Poola zlotini ja alates 1. jaanuarist 2011 150 000 Poola zlotini.
               
               
                  Kõnealuse erimeetme kohaldamisaega pikendati seejärel nõukogu rakendusotsusega 2012/769/EL
                     3
                   kuni 31. detsembrini 2015 ja nõukogu rakendusotsusega (EL) 2015/1173
                     4
                   kuni 31. detsembrini 2018. Nõukogu rakendusotsusega (EL) 2016/2090
                     5
                   suurendati maksuvabastuse künnist 40 000 euroni riigi vääringus. Poola rakendas selle meetme 1. jaanuaril 2017, tõstes väikeettevõtjate käibemaksuvabastuse künnise 200 000 Poola zlotini aastas. Kõnealune kava kehtib praegu nõukogu rakendusotsuse (EL) 2018/1919 alusel, millega lubatakse Poolal kohaldada kõnealust erandit kuni 31. detsembrini 2021
                     6
                  .
               
               
                  Luba jätkata pärast 2021. aastat maksuvabastuse kasutamist maksukohustuslaste puhul, kelle aastakäive Poola zlottidest ümber arvestatuna ei ületa 40 000 eurot, oleks märkimisväärne lihtsustus suhteliselt väikesi ettevõtteid käitavatele isikutele. Maksukohustuslased, kelle suhtes seda maksuvabastust kohaldatakse, ei pea käibemaksu maha arvama ega tasuma, end käibemaksukohustuslasena registreerima ega pidama üksikasjalikku arvestust käibemaksuga maksustatavate tehingute kohta. Tänu sellistele lihtsustustele saavad väikeettevõtjad pühendada rohkem aega ja vahendeid oma äritegevuse arendamisele. Erimeede on maksukohustuslaste jaoks endiselt vabatahtlik.
               
               
                  Lisaks on suhteliselt väikese käibega ettevõtteid käitavatelt maksukohustuslastelt käibemaksu kogumise kulud, mis seisnevad neile maksukohustuslastele teenuste osutamises ja nende maksudeklaratsioonide auditeerimises, ebaproportsionaalselt suured võrreldes kogutud maksusummaga. Seega, kohaldades käibemaksuvabastust väikeettevõtjate suhtes, võib tulusid haldav asutus suunata rohkem vahendeid selleks, et ennetada maksupettusi, maksudest kõrvalehoidumist ja maksustamise vältimist ning nende vastu võidelda ja parandada maksumaksjatele pakutavate teenuste kvaliteeti ja tõhustada suurettevõtjatelt käibemaksu kogumist.
               
            
            
               Meede ei mõjuta märkimisväärselt käibemaksust saadavate tulude kogusummat ega lõpptarbimise etapis kogutava maksutulu kogusummat.
            
            
               Väikeettevõtjate kohustusi lihtsustav erimeede on kooskõlas väikeettevõtjaid käsitlevate Euroopa Liidu eesmärkidega.
            
            
               Seega on asjakohane anda Poolale luba jätkata erimeetme kohaldamist kuni 31. detsembrini 2024.
            
            
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Erimeede on kooskõlas käibemaksu tegevuskavast
                     7
                   tuleneva direktiivi (EL) 2020/285 (millega muudetakse käibemaksudirektiivi artikleid 281–294 väikeettevõtete erikorra osas) eesmärkidega ning selle eesmärk on luua nende ettevõtjate jaoks ajakohane lihtsustatud kord. Eelkõige püütakse sellega vähendada käibemaksunõuete täitmisega seotud kulusid ja konkurentsimoonutusi nii riigis kui ka ELi tasandil, vähendada künniseefekti negatiivset mõju ning lihtsustada ettevõtjatel nõuete täitmist ja maksuhalduritel järelevalve tegemist.
               
            
         
         
            
               
                  Lisaks on 40 000 euro suurune künnis kooskõlas direktiiviga (EL) 2020/285, kuna see võimaldab liikmesriikidel kehtestada käibemaksuvabastuse jaoks nõutava aastakäibe künnise, mis ei ületa 85 000 eurot (või sellega samaväärset summat riigi vääringus).
               
               
                  Sarnaseid erandeid, millega vabastatakse käibemaksust maksukohustuslased, kelle aastakäive jääb allapoole teatavat künnist, nagu on sätestatud käibemaksudirektiivi artiklites 285 ja 287, on tehtud ka teistele liikmesriikidele. Madalmaadel
                     8
                   on lubatud kohaldada 25 000 euro suurust künnist; Itaalial
                     9
                   30 000 euro suurust künnist; Belgial
                     10
                   25 000 euro suurust künnist ning Luksemburgil
                     11
                   35 000 euro suurust künnist; Lätil
                     12
                   ja Eestil
                     13
                   40 000 euro suurust künnist; Leedul
                     14
                   55 000 euro suurust künnist; Horvaatial
                     15
                   45 000 euro suurust künnist ning Maltal
                     16
                   20 000 euro suurust künnist. Ungaril
                     17
                   48 000 euro suurust künnist; Sloveenial
                     18
                   50 000 euro suurust künnist ning Rumeenial
                     19
                   88 500 euro suurust künnist.
               
               
                  Käibemaksudirektiivi kohaldamisega seotud erandite kehtivus peaks alati olema ajaliselt piiratud, et oleks võimalik hinnata nende erandite mõju. Lisaks on Poola taotletud erimeetme kehtivusaja pikendamine kuni 31. detsembrini 2024 kooskõlas väikeste ja keskmise suurusega ettevõtjate jaoks lihtsamaid käibemaksueeskirju kehtestava direktiivi (EL) 2020/285 nõuetega. Kõnealuses direktiivis on sätestatud, et liikmesriigid peavad kohaldama alates 1. jaanuarist 2025 siseriiklikke õigusnorme, mis neil tuleb selle direktiivi järgimiseks vastu võtta.
               
               
                  Kavandatud meede on seega kooskõlas käibemaksudirektiivi sätetega.
               
            
            
               •Kooskõla muude liidu tegevuspõhimõtetega
            
            
               
                  Komisjon on pidevalt rõhutanud, et väikeettevõtjate jaoks on vaja kehtestada lihtsamad eeskirjad. Sellega seoses võttis komisjon 2020. aasta märtsis vastu VKEde strateegia kestliku ja digitaalse Euroopa kujundamiseks,
                     20
                   milles ta kohustus jätkama tööd VKEde koormuse vähendamiseks. Eesmärk vähendada VKEde regulatiivset koormust on üks selle strateegia tugisambaid. Eelarve-eeskirjade seisukohast on kõnealune erimeede nende eesmärkidega kooskõlas. Samuti on see kooskõlas majanduse taastamise strateegiat toetava õiglase ja lihtsa maksustamise 2020. aasta tegevuskavaga,
                     21
                   milles tunnistatakse, et maksukohustuste täitmisega seotud kulud on ELis endiselt suured ning et nõuete täitmisega seotud kulud on väikeste ettevõtete puhul tavaliselt oluliselt suuremad kui suurte ettevõtete puhul.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Võttes arvesse käibemaksudirektiivi sätet, millel ettepanek põhineb, kuulub ettepanek Euroopa Liidu ainupädevusse. Seepärast subsidiaarsuse põhimõtet ei kohaldata.
               
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata kohustusi.
            
            
               Erandi piiratud ulatust arvestades on erimeede proportsionaalne taotletava eesmärgiga lihtsustada maksukogumist väikeste maksukohustuslaste ja maksuhalduri jaoks.
            
            
               •Vahendi valik
            
            
               
                  Kavandatud õigusakt: nõukogu rakendusotsus.
               
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, kuna selle saab adresseerida ühele liikmesriigile.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Sidusrühmadega ei konsulteeritud. Käesolev ettepanek põhineb Poola esitatud taotlusel ja käsitleb ainult kõnealust konkreetset liikmesriiki.
               
            
         
         
            
               •Mõju hindamine
            
            
               
                  Ettepanekuga võtta vastu nõukogu rakendusotsus, millega kohaldatakse aastakäibe künnist, millest allapoole jäävaid maksukohustuslasi võib käibemaksust vabastada, pikendatakse lihtsustamismeedet, millega kaotatakse paljud selliste ettevõtjate käibemaksukohustused, kelle aastakäive ei ületa 40 000 eurot. 
               
               
                  Isikud, kelle maksustatav käive ei ületa seda künnist, ei pea end registreerima käibemaksukohustuslasena ning seega nende halduskoormus meetme tulemusena väheneb, kuna nad ei pea pidama käibemaksuarvestust ega esitama käibedeklaratsiooni. Ka maksuhaldurite töökoormus väheneb. Sellel võib olla positiivne mõju praegu Poolas käibemaksukohustuslasena registreeritud maksukohustuslaste halduskoormuse vähenemisele ja seega ka maksuhaldusele. 
               
            
            
               Poola andmetel oli 31. detsembri 2019. aasta seisuga riiklikus ametlikus äriregistris (REGON) registreeritud 4 014 354 ettevõtet (v.a füüsilised isikud, kes käitavad üksnes individuaalseid põllumajanduslikke majapidamisi). Poola rahvaarv oli sel ajal 38 382 576.
            
            
               Nende äriühingute arv, kes teatasid, et nad tegelevad äritegevusega, mille eeldatav töötajate arv on kuni üheksa, oli 3 853 900. See moodustab 96 % kõigist ettevõtetest. Andmed kinnitavad selgelt, et Poolas domineerivad mikro-majandusüksused. 
            
            
               Kui kõik maksukohustuslased, kellel on õigus seda vabatahtlikku maksuvabastust kasutada, kasutaksid ka edaspidi direktiivi 2006/112/EÜ artikli 287 punkti 14 kohasest (Poola zlottidest ümber arvestatuna) 10 000 euro suurusest künnisest suuremat 40 000 euro suurust maksuvabastuskünnist, oleks selle kohaldamise hinnanguline aastane mõju ligikaudu 1,6 miljardit Poola zlotti, mis vastab ligikaudu 0,9 %-le 2019. aasta riigieelarve käibemaksutulust. Soovime rõhutada, et Poola on kohaldanud kõrgemat maksuvabastuskünnist üle kümne aasta – alates 1. jaanuarist 2017 summas 40 000 eurot (200 000 Poola zlotti).
            
            
               2019. aasta kohta kättesaadavate andmete kohaselt hõlmas käibemaksuvabastus ligikaudu 300 694 maksukohustuslast, kelle käive jäi vahemikku 10 000‒40 000 eurot. Mõju on tühine.
            
            
               
                   
               
            
            
               •Põhiõigused
            
            
               
                  Ettepanek ei mõjuta põhiõiguste kaitset. 
               
            
            
               4.MÕJU EELARVELE
            
            
               Pärast nõukogu 30. aprilli 2021. aasta määruse (EL, Euratom) 2021/769 (millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta)
                  22
                jõustumist ei arvuta Poola käibemaksupõhiste omavahendite aruande alusel alates 2021. eelarveaastast hüvitist.
            
            
               2021/0252 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  23
                eriti selle artikli 395 lõike 1 esimest lõiku,
            
            
               võttes arvesse Euroopa Komisjoni ettepanekut
            
         
         
            
               ning arvestades järgmist:
            
            
               (1)Direktiivi 2006/112/EÜ artikli 287 punkti 14 kohaselt võib Poola vabastada käibemaksust maksukohustuslased, kelle aastakäive riigi vääringus ühinemiskuupäeval kehtinud vahetuskursi kohaselt arvutatult ei ületa 10 000 eurot.
            
            
               (2)Nõukogu otsusega 2009/790/EÜ
                  24
                lubati Poolal kohaldada erimeedet, millega tehakse erand direktiivi 2006/112/EÜ artiklist 287, nähes ette käibemaksuvabastuse neile maksukohustuslastele, kelle aastakäive riigi vääringus ei ületa 40 000 eurot (edaspidi „erimeede“).
            
            
               (3)Nõukogu rakendusotsusega (EL) 2018/1919
                  25
                lubati Poolal kohaldada erimeedet edasi kuni 31. detsembrini 2021 või kuupäevani, mil jõustub direktiiv, millega muudetakse direktiivi 2006/112/EÜ artikleid 281–294, olenevalt sellest, kumb kuupäev on varasem.
            
            
               (4)Poola taotles 1. märtsi 2021. aasta kirjaga komisjonilt luba kohaldada veel kuni 31. detsembrini 2024 erandit, millega antakse käibemaksuvabastus maksukohustuslastele, kelle aastakäive riigi vääringus ei ületa 40 000 eurot.
            
            
               (5)Direktiivi 2006/112/EÜ artikli 395 lõike 2 kohaselt teavitas komisjon Poola taotlusest teisi liikmesriike peale Küprose 25. märtsi 2021. aasta kirjaga ja Küprost 26. märtsi 2021. aasta kirjaga. Komisjon teatas 29. märtsi 2021. aasta kirjas Poolale, et tal on taotluse hindamiseks kogu vajalik teave.
            
            
               (6)Erimeede on kooskõlas eesmärkidega, mis on esitatud komisjoni teatises „Kõigepealt mõtle väikestele“ – Euroopa väikeettevõtlusalgatus „Small Business Act“
                  26
               .
            
            
               (7)Poola esitatud teabe kohaselt on erimeetme mõju Poolas lõplikus tarbimisetapis kogutavale maksutulu kogusummale tühine. Maksukohustuslased võivad endiselt valida tavapärase käibemaksukorra. 
            
            
               (8)Pärast nõukogu 30. aprilli 2021. aasta määruse (EL, Euratom) 2021/769 (millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta)
                  27
                jõustumist ei arvuta Poola käibemaksupõhiste omavahendite aruande alusel alates 2021. eelarveaastast hüvitist.
            
            
               (9)Võttes arvesse erimeetme võimalikku positiivset mõju, kuna selle tulemusel vähenevad väikeettevõtjate halduskoormus ja kulud, tuleks Poolal lubada kohaldada erimeedet veel ühe ajavahemiku jooksul. 
            
            
               (10)Nõukogu direktiiviga (EL) 2020/285
                  28
                muudeti direktiivi 2006/112/EÜ artikleid 281–294 väikeettevõtete erikorra osas ning sätestati väikeettevõtjate jaoks uued eeskirjad, sealhulgas liikmesriigis aastakäibe maksimumkünnis 85 000 eurot või samaväärne summa riigi vääringus.
            
            
               (11)Erimeetme kohaldamise loa pikendamine peaks olema ajaliselt piiratud. Tähtaeg peaks olema piisav, et võimaldada hinnata künnise tõhusust ja asjakohasust. Lisaks peavad liikmesriigid direktiivi (EL) 2020/285 kohaselt võtma vastu ja avaldama 31. detsembriks 2024 kõnealuse direktiivi artikli 1 järgimiseks vajalikud õigus- ja haldusnormid ning kohaldama neid alates 1. jaanuarist 2025. Seega on asjakohane anda Poolale luba jätkata erimeetme kohaldamist kuni 31. detsembrini 2024.
            
            
               (12)Seepärast tuleks otsust 2009/790/EÜ vastavalt muuta, 
            
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Otsuse 2009/790/EÜ artikkel 2 asendatakse järgmisega:
            
            
               „Artikkel 2
            
            
               Käesolevat otsust kohaldatakse alates 1. jaanuarist 2010 kuni 31. detsembrini 2024.“ 
            
            
         
         
            
               Artikkel 2
            
            
               Käesolev otsus on adresseeritud Poola Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        Nõukogu 20. oktoobri. 2009. aasta otsus, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 283, 30.10.2009, lk 53‒54).
               
               
                  
                     (3)
                  
                        Nõukogu 4. detsembri 2012. aasta rakendusotsus, millega muudetakse otsust 2009/790/EÜ, millega lubatakse Poola Vabariigil kohaldada direktiivi 2006/112/EÜ (mis käsitleb ühist käibemaksusüsteemi) artiklist 287 kõrvale kalduvat meedet (ELT L 338, 12.12.2012, lk 27‒28).
               
               
                  
                     (4)
                  
                        Nõukogu 14. juuli 2015. aasta rakendusotsus (EL) 2015/1173, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 189, 17.7.2015, lk 36‒37).
               
               
                  
                     (5)
                  
                        Nõukogu 21. novembri 2016. aasta rakendusotsus (EL) 2016/2090, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 324, 30.11.2016, lk 7–8).
               
               
                  
                     (6)
                  
                        Nõukogu 4. detsembri 2018. aasta rakendusotsus (EL) 2018/1919, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 311, 7.12.2018, lk 32‒33).
               
               
                  
                     (7)
                  
                        Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta „Ühtse ELi käibemaksuala suunas – On aeg otsustada“ (COM(2016) 148 final).
               
               
                  
                     (8)
                  
                        Nõukogu 4. detsembri 2018. aasta rakendusotsus (EL) 2018/1904, mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 310, 6.12.2018, lk 25).
               
               
                  
                     (9)
                  
                        Nõukogu 8. novembri 2016. aasta rakendusotsus (EL) 2016/1988, millega muudetakse rakendusotsust 2013/678/EL, millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 306, 15.11.2016, lk 11–12).
               
               
                  
                     (10)
                  
                        Nõukogu 20. detsembri 2018. aasta rakendusotsus (EL) 2018/2077, millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 331, 28.12.2018, lk 222–223).
               
               
                  
                     (11)
                  
                        Nõukogu 19. detsembri 2019. aasta rakendusotsus (EL) 2019/2210, millega muudetakse rakendusotsust 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 332, 23.12.2019, lk 155).
               
               
                  
                     (12)
                  
                        Nõukogu 4. septembri 2020. aasta rakendusotsus (EL) 2020/1261, millega muudetakse rakendusotsust (EL) 2017/2408, millega lubatakse Läti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 296, 10.9.2020, lk 4–5).
               
               
                  
                     (13)
                  
                        Nõukogu 22. veebruari 2021. aasta rakendusotsus (EL) 2021/358, millega muudetakse rakendusotsust (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 69, 26.2.2021, lk 4‒5).
               
               
                  
                     (14)
                  
                        Nõukogu 22. jaanuari 2021. aasta rakendusotsus (EL) 2021/86, millega lubatakse Leedu Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 30, 28.1.2021, lk 2–3).
               
               
                  
                     (15)
                  
                        Nõukogu 3. novembri 2020. aasta rakendusotsus (EL) 2020/1661, millega muudetakse rakendusotsust (EL) 2017/1768, millega lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 374, 10.11.2020, lk 4–5).
               
               
                  
                     (16)
                  
                        Nõukogu 6. mai 2021. aasta rakendusotsus (EL) 2021/753, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 ja tunnistatakse kehtetuks rakendusotsus (EL) 2018/279 (ELT L 163, 10.5.2021, lk 1‒2).
               
               
                  
                     (17)
                  
                        Nõukogu 2. oktoobri 2018. aasta rakendusotsus (EL) 2018/1490, millega antakse Ungarile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 252, 8.10.2018, lk 38).
               
               
                  
                     (18)
                  
                        Nõukogu 6. novembri 2018. aasta rakendusotsus (EL) 2018/1700, millega muudetakse rakendusotsust 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 285, 13.11.2018, lk 78).
               
               
                  
                     (19)
                  
                        Nõukogu 4. septembri 2020. aasta rakendusotsus (EL) 2020/1260, millega muudetakse rakendusotsust (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 296, 10.9.2020, lk 1–3).
               
               
                  
                     (20)
                  
                        COM(2020) 103 final.
               
               
                  
                     (21)
                  
                        COM(2020) 312 final.
               
               
                  
                     (22)
                  
                        Nõukogu 30. aprilli 2021. aasta määrus (EL, Euratom) 2021/769, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (ELT L 165, 11.5.2021, lk 9‒14).
               
               
                  
                     (23)
                  
                        ELT L 347, 11.12.2006, lk 1.
               
               
                  
                     (24)
                  
                        Nõukogu 20. oktoobri 2009. aasta otsus 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 283, 30.10.2009, lk 53–54).
               
               
                  
                     (25)
                  
                        Nõukogu 4. detsembri 2018. aasta rakendusotsus (EL) 2018/1919, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 311, 7.12.2018, lk 32).
               
               
                  
                     (26)
                  
                        Komisjoni teatis nõukogule, Euroopa Parlamendile, Euroopa Majandus- ja Sotsiaalkomiteele ning Regioonide Komiteele „Kõigepealt mõtle väikestele“ Euroopa väikeettevõtlusalgatus „Small Business Act“, Brüssel, 25.6.2008, KOM(2008) 394 (lõplik). 
               
               
                  
                     (27)
                  
                        Nõukogu 30. aprilli 2021. aasta määrus (EL, Euratom) 2021/769, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (ELT L 165, 11.5.2021, lk 9‒14).
               
               
                  
                     (28)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13–23).